

**Αθήνα, 15 Ιουλίου 2025**

**Ερώτηση**

**Προς τον κ. Υφυπουργό στον Πρωθυπουργό, αρμόδιο για θέματα ενημέρωσης κ. Π. Μαρινάκη**

**Θέμα: Απομάκρυνση του δημοσιογράφου Θωμά Σίδερη από την ΕΡΤ**

Σύμφωνα με δημοσιεύματα του Τύπου, ο καταξιωμένος δημοσιογράφος και κινηματογραφιστής Θωμάς Σίδερης απομακρύνθηκε αιφνιδίως από το ραδιοφωνικό πρόγραμμα της ΕΡΤ, χωρίς προηγούμενη επίσημη ενημέρωση ή τεκμηριωμένη αιτιολόγηση.

Η απομάκρυνση αυτή προκαλεί εύλογα ερωτήματα, ιδίως εφόσον πρόκειται για έναν επαγγελματία με μακρόχρονη παρουσία στη δημόσια ραδιοτηλεόραση και αναγνωρισμένη συνεισφορά στον χώρο της δημοσιογραφικής έρευνας και του πολιτισμού. Αξίζει να αναφερθεί ότι πρόσφατα ο κ. Σίδερης ήταν ο μοναδικός Έλληνας δημοσιογράφος που επελέγη ως υποψήφιος για το ευρωπαϊκό βραβείο “Καλύτερου Ευρωπαίου Δημοσιογράφου” (Prix Europa 2024), για το σύνολο του έργου του, το οποίο εστιάζει σε ζητήματα κοινωνικής δικαιοσύνης, ανθρωπίνων δικαιωμάτων και ιστορικής μνήμης.

Η απόφαση απομάκρυνσής του δημιουργεί την εύλογη εντύπωση ότι ενδέχεται να σχετίζεται με την κριτική στάση που έχει κατά καιρούς εκφράσει δημόσια ο κ. Σίδερης απέναντι στην κυβερνητική πολιτική, ιδίως σε ευαίσθητα και υψηλής πολιτικής σημασίας θέματα, όπως το Παλαιστινιακό ζήτημα, το ναυάγιο στην Πύλο και η υπόθεση των Τεμπών.

**Επειδή:**

- Σε ένα δημοκρατικό κράτος δικαίου, τέτοιες φωνές δεν πρέπει να φιμώνονται ή να παραμερίζονται, αλλά να προστατεύονται, ιδίως όταν προέρχονται από δημοσιογράφους εγνωσμένου κύρους και διεθνούς εμβέλειας.

- Η παρουσία δημοσιογράφων με αυτό το προφίλ στη δημόσια ραδιοτηλεόραση δεν αποτελεί ζήτημα επιλογής, αλλά αναγκαιότητας. **Η ΕΡΤ, ως δημόσιος φορέας ενημέρωσης, οφείλει να λειτουργεί με γνώμονα την αντικειμενικότητα, την πολυφωνία, την ελευθερία της έκφρασης και τον σεβασμό των δημοκρατικών αρχών του πλουραλισμού και της ελευθεροτυπίας**.

- Κάθε απόφαση που αφορά τον αποκλεισμό ή την απομάκρυνση προσώπων με δημόσιο και δημοσιογραφικό έργο πρέπει να αιτιολογείται με πλήρη διαφάνεια και θεσμική επάρκεια.

**Ερωτάται ο κ. Υπουργός:**

1. **Ποια ήταν τα υπηρεσιακά, θεσμικά ή άλλα κριτήρια βάσει των οποίων αποφασίστηκε η μη ανανέωση της διάθεσης του κ. Σίδερη από τη Γενική Γραμματεία Ενημέρωσης στην ΕΡΤ για πρώτη φορά εδώ και 10 χρόνια;**
2. **Τηρήθηκαν οι προβλεπόμενες διαδικασίες αξιολόγησης και ελήφθησαν υπόψη η ποιότητα και η διεθνής αναγνώριση του έργου του;**
3. **Προτίθεται το Υπουργείο να ζητήσει από τη διοίκηση της ΕΡΤ να γνωστοποιήσει δημόσια τους λόγους και την τεκμηρίωση αυτής της απόφασης;**

**Oι Ερωτώσες Βουλεύτριες και οι Ερωτώντες Βουλευτές**

**Aκρίτα Έλενα**

**Βέττα Καλλιόπη**

**Γιαννούλης Χρήστος**

**Δούρου Ειρήνη (Ρένα)**

**Ζαμπάρας Μιλτιάδης (Μίλτος)**

**Καραμέρος Γιώργος**

**Μεϊκόπουλος Αλέξανδρος**

**Μπάρκας Κώστας**

**Νοτοπούλου Κατερίνα**

**Παπαηλιού Γιώργος**

**Ψυχογιός Γιώργος**